ນັກເຄື່ອນໄຫວຫວຽດນາມ ໄດ້ຮັບອະນຸຍາດໃຫ້ປະກັນຕົວ
ນາຍ Nguyen Dan Que ອາຍຸ 69 ປີ ໄດ້ຖືກປ່ອຍໃນວັນອາທິດແລ້ວນີ້ ເພາະວ່າ ລາວມີສຸກຂະພາບບໍ່ຄ່ອຍແຂງແຮງ ແລະໃຫ້ຄວາມຮ່ວມມືກັບທາງເຈົ້າໜ້າທີ່ ຕໍາຫຼວດ
ສື່ມວນຊົນທີ່ຄວບຄຸມໂດຍລັດຖະບານຫວຽດນາມກ່າວວ່າ ນັກເຄື່ອນໄຫວເພື່ອປະຊາທິ ປະໄຕຄົນສຳຄັນຄົນນຶ່ງໄດ້ຖືກປ່ອຍດ້ວຍການປະກັນຕົວ ນຶ່ງມື້ຫຼັງຈາກທີ່ລາວໄດ້ຖືກຈັບ ໃນຂໍ້ຫາຊອກຫາທາງຈະໂຄ່ນລົ້ມລັດຖະບານນັ້ນ ລາຍງານທີ່ມີການເຜີຍແຜ່ໃນວັນອັງຄານມື້ນີ້ ເວົ້າວ່າ ນາຍ Nguyen Dan Que ອາຍຸ 69 ປີ ໄດ້ຖືກປ່ອຍໃນຕອນແລງວັນອາທິດແລ້ວນີ້ ເພາະວ່າ ລາວມີສຸກຂະພາບບໍ່ຄ່ອຍ ແຂງແຮງແລະໃຫ້ຄວາມຮ່ວມມືກັບທາງເຈົ້າໜ້າທີ່ຕໍາຫຼວດ ພວກເຂົາເຈົ້າເວົ້າວ່າ ທາງເຈົ້າ ໜ້າທີ່ມີແຜນການຈະຮຽກຕົວນາຍ Que ໄປສອບປາກຄຳຕື່ມອີກ ໃນຂະນະທີ່ການສືບ ສວນຂອງເຈົ້າໜ້າທີ່ດຳເນີນຕໍ່ໄປ ນາຍ Que ໄດ້ຖືກຈັບກຸມໃນວັນເສົາ ທີ່ບ້ານພັກຂອງຜູ້ກ່ຽວໃນນະຄອນ Ho Chi Minh City ບໍ່ເທົ່າໃດຊົ່ວໂມງຫຼັງຈາກລາວໃຫ້ສໍາພາດກັບກຸ່ມອົງການຂ່າວປະເທດຕາເວັນຕົກ, ຮວມທັງ VOA ພະເເນກພາສາຫວຽດນາມນໍາ ພວກຕໍາຫຼວດໄດ້ພົບເອກກະສານຕໍ່ຕ້ານ ລັດຖະບານ ຫຼາຍພັນສະບັບ ຢູ່ໃນເຄື່ອງຄອມພິວເຕີຂອງລາວ ຊຶ່ງເອກກະສານບາງອັນໄດ້ ຮຽກຮ້ອງໃຫ້ປະຊາຊົນລຸກຮືຂຶ້ນ ຄືກັນກັບຢູ່ພາກຕາເວັນອອກກາງ ແລະອາຟຣິກາເໜືອນັ້ນ ໃນການໃຫ້ສໍາພາດກັບ VOA ໃນຕົ້ນເດືອນກຸມພາແລ້ວນີ້ນາຍ Que ກ່າວວ່າ ການລຸກ ຮືຂຶ້ນໃນພາກຕາເວັນອອກກາງ ແມ່ນເປັນແຮງໃຈຊຸກຍູ້ໃຫ້ຊາວຫວຽດນາມ ຮຽກຮ້ອງໃຫ້ ມີການເຄົາຣົບນັບຖືສິດທິມະນຸດແລະປະຊາທິປະໄຕຫຼາຍຂຶ້ນ